CELEX: 32022D1307
Language: sk
Date: 2022-07-22 00:00:00
Title: Vykonávacie rozhodnutie Komisie (EÚ) 2022/1307 z 22. júla 2022, ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES [oznámené pod číslom C(2022) 5098] (Text s významom pre EHP)

26.7.2022   
               
               
                  SK
               
               
                  Úradný vestník Európskej únie
               
               
                  L 197/117
               
            
         VYKONÁVACIE ROZHODNUTIE KOMISIE (EÚ) 2022/1307
         z 22. júla 2022,
         ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES
         
            
               [oznámené pod číslom C(2022) 5098]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2008/105/ES zo 16. decembra 2008 o environmentálnych normách kvality v oblasti vodnej politiky, o zmene a doplnení a následnom zrušení smerníc Rady 82/176/EHS, 83/513/EHS, 84/156/EHS, 84/491/EHS a 86/280/EHS a o zmene a doplnení smernice Európskeho parlamentu a Rady 2000/60/ES (1), a najmä na jej článok 8b ods. 5 prvý pododsek,
         keďže:
         
                     (1)
                  
                  
                     V článku 8b ods. 1 smernice 2008/105/ES sa stanovuje zavedenie zoznamu sledovaných látok, pre ktoré sa majú zbierať údaje z monitorovania v celej Únii s cieľom podporiť postup zostavenia budúceho zoznamu prioritných látok v súlade s článkom 16 ods. 2 smernice Európskeho parlamentu a Rady 2000/60/ES (2). V prvom takomto zozname sa pre jednotlivé látky mali uvádzať monitorovacie matrice a možné analytické metódy, ktoré nepredstavujú príliš vysoké náklady.
                  
               
                     (2)
                  
                  
                     Látky v zozname sledovaných látok by sa mali vyberať spomedzi látok, v prípade ktorých z dostupných informácií vyplýva, že na úrovni Únie môžu predstavovať významné riziko pre vodné prostredie alebo prostredníctvom vodného prostredia, no v prípade ktorých nie sú údaje z monitorovania dostatočné na to, aby sa z nich dal vyvodiť záver o skutočnom riziku, ktoré predstavujú. Malo by sa zvážiť zaradenie vysokotoxických látok používaných v mnohých členských štátoch a vypúšťaných do vodného prostredia, ktoré však nie sú monitorované, alebo sa monitorujú len zriedka, do daného zoznamu sledovaných látok. Pri tomto procese výberu by sa mali zohľadniť informácie uvedené v článku 8b ods. 1 písm. a) až e) smernice 2008/105/ES, pričom by sa osobitná pozornosť mala venovať novým znečisťujúcim látkam.
                  
               
                     (3)
                  
                  
                     Monitorovanie látok uvedených v zozname sledovaných látok by malo priniesť vysokokvalitné údaje o ich koncentráciách vo vodnom prostredí vhodné na podporu hodnotení rizík, ktoré sú základom pre identifikáciu prioritných látok, a to v samostatnom preskúmaní podľa článku 16 ods. 4 smernice 2000/60/ES. V rámci daného preskúmania látok by sa malo zvážiť zaradenie látok, ktoré predstavujú významné riziko, do zoznamu prioritných látok. Stanovila by sa aj norma kvality životného prostredia, ktorú by museli členské štáty dodržiavať. Návrh na zaradenie látky do zoznamu prioritných látok by sa posúdil prostredníctvom posúdenia vplyvu.
                  
               
                     (4)
                  
                  
                     Prvý zoznam sledovaných látok sa stanovil vo vykonávacom rozhodnutí Komisie (EÚ) 2015/495 (3) a obsahoval desať látok alebo skupín látok spolu s uvedením monitorovacej matrice, možných analytických metód, ktoré nepredstavujú nadmerné náklady, a maximálnych prípustných detekčných limitov metód.
                  
               
                     (5)
                  
                  
                     Podľa článku 8b ods. 2 smernice 2008/105/ES má Komisia aktualizovať zoznam sledovaných látok každé dva roky. Pri aktualizácii má Komisia z neho odstrániť každú látku, v prípade ktorej možno vykonať hodnotenie rizika, ako je uvedené v článku 16 ods. 2 smernice 2000/60/ES, bez dodatočných monitorovacích údajov.
                  
               
                     (6)
                  
                  
                     Zoznam sledovaných látok bol aktualizovaný v roku 2018 tak, ako sa stanovuje vo vykonávacom rozhodnutí Komisie (EÚ) 2018/840 (4), a to odstránením piatich látok a doplnením troch látok tak, že zoznam obsahoval osem látok alebo skupín látok.
                  
               
                     (7)
                  
                  
                     Zoznam sledovaných látok bol opäť aktualizovaný v roku 2020 tak, ako sa stanovuje vo vykonávacom rozhodnutí Komisie (EÚ) 2020/1161 (5), a to odstránením piatich látok alebo skupín látok a doplnením šiestich látok tak, že zoznam obsahoval deväť látok alebo skupín látok.
                  
               
                     (8)
                  
                  
                     Dĺžka trvania nepretržitého monitorovania žiadnej jednotlivej látky zo zoznamu sledovaných látok neprekročí podľa článku 8b ods. 2 smernice 2008/105/ES štyri roky. Povinnosť monitorovať tri látky alebo skupiny látok, ktoré boli v zozname sledovaných látok od roku 2018, a to metaflumizón, amoxicilín a ciprofloxacín, sa preto v roku 2022 skončila. Údaje získané z monitorovania sa zohľadnia v kontexte zoznamu prioritných látok podľa článku 16 ods. 2 smernice 2000/60/ES.
                  
               
                     (9)
                  
                  
                     Na základe údajov z monitorovania získaných v prípade zvyšných šiestich látok alebo skupín látok od roku 2020, konkrétne sulfametoxazolu, trimetoprímu, venlafaxínu a jeho metabolitu O-desmetylvenlafaxínu, skupiny desiatich azolových zlúčenín (lieky klotrimazol, flukonazol a mikonazol, ako aj pesticídy imazalil, ipkonazol, metkonazol, penkonazol, prochloraz, tebukonazol a tetrakonazol) a fungicídov famoxadón a dimoxystrobín, Komisia dospela k záveru, že z monitorovania neboli získané dostatočne kvalitné údaje, a preto by tieto látky alebo skupiny látok mali zostať v zozname sledovaných látok.
                  
               
                     (10)
                  
                  
                     V priebehu roku 2021 zhromaždila Komisia údaje o mnohých iných látkach, ktoré by mohli byť zaradené do zoznamu sledovaných látok. Zohľadnila pritom rôzne typy relevantných informácií uvedené v článku 8b ods. 1 smernice 2008/105/ES a absolvovala konzultácie s odborníkmi z členských štátov a so zainteresovanými skupinami. Látky, pri ktorých existujú pochybnosti o ich toxicite, alebo pri ktorých nie je primeraná citlivosť, spoľahlivosť alebo porovnateľnosť dostupných metód ich monitorovania, by sa do zoznamu sledovaných látok nemali zaradiť. Fungicíd azoxystrobín, herbicíd diflufenikán, insekticíd a veterinárny liek fipronil, antibiotiká klindamycín a ofloxacín, humánny liek metformín a jeho metabolit guanylurea, ako aj skupina troch opaľovacích prípravkov (butyl-metoxydibenzoyl-metán, známy aj ako avobenzón; oktokrilén a oxybenzón, známy aj ako benzofenón-3), boli identifikované ako vhodní kandidáti. Doplnenie uvedených liekov je v súlade so strategickým prístupom EÚ k liekom v životnom prostredí (6) a zaradenie uvedených dvoch antibiotík je takisto v súlade s Európskym akčným plánom „jedno zdravie“ proti antimikrobiálnej rezistencii (AMR) (7), ktorý podporuje používanie zoznamu sledovaných látok s cieľom „zlepšiť poznatky o výskyte a šírení antimikrobiálnych látok v životnom prostredí“.
                  
               
                     (11)
                  
                  
                     V súlade s článkom 8b ods. 1 smernice 2008/105/ES Komisia určila pre navrhované látky možné metódy analýzy. Pokiaľ ide o látky, ktoré zostali v zozname, detekčný limit metódy by v prípade každej z nich vrátane každej jednotlivej látky v skupine látok mal byť aspoň taký nízky, ako je predpokladaná koncentrácia konkrétnej látky, pri ktorej nedochádza k žiadnym účinkom v príslušnej matrici. Pokiaľ ide o látky, ktoré boli doplnené ako nové, kvantifikačný limit metódy by v prípade každej z nich vrátane každej jednotlivej látky v skupine látok mal byť aspoň taký nízky, ako je predpokladaná koncentrácia konkrétnej látky, pri ktorej nedochádza k žiadnym účinkom v príslušnej matrici.
                  
               
                     (12)
                  
                  
                     Sulfametoxazol a trimetoprím sa bežne, ale nie vždy, používajú v kombinácii pre svoj údajný synergický účinok a hoci v zozname nie sú uvedené v jednej skupine látok, môžu a mali by sa analyzovať spoločne. Venlafaxín a jeho metabolit sú vzhľadom na svoje potenciálne aditívne účinky uvedené v jednej skupine látok, a preto sa môžu a mali by sa naďalej analyzovať spoločne. Azolové látky sú v jednej skupine, pretože majú rovnaký spôsob účinku a mohli by mať aj aditívne účinky, a preto sa takisto môžu a mali by sa naďalej analyzovať spoločne.
                  
               
                     (13)
                  
                  
                     Azoxystrobín je zahrnutý spolu s dimoxystrobínom, pretože má rovnaký spôsob účinku; tieto látky sa môžu a mali by sa analyzovať spoločne. Metformín a jeho metabolit by mohli mať aditívne účinky, preto sa môžu a mali by sa analyzovať spoločne. Uvedené tri opaľovacie prípravky sú v jednej skupine, pretože majú rovnaký spôsob účinku a mohli by mať aditívne účinky, preto sa môžu a mali by sa analyzovať spoločne.
                  
               
                     (14)
                  
                  
                     Predpokladá sa, že analytické metódy uvedené v zozname sledovaných látok nepredstavujú nadmerné náklady. Ak v dôsledku nových informácií dôjde v prípade ktorejkoľvek látky, ktorá bola doplnená ako nová, k poklesu predpokladanej koncentrácie, pri ktorej nedochádza k žiadnym účinkom, maximálny prípustný kvantifikačný limit metódy pre danú látku bude možno treba znížiť dovtedy, kým sa bude daná látka nachádzať v zozname.
                  
               
                     (15)
                  
                  
                     V článku 8b smernice 2008/105/ES sa okrem iného stanovujú podmienky a postupy monitorovania látok uvedených v zozname sledovaných látok, ako aj podmienky a postupy podávania správ o výsledkoch monitorovania zo strany členských štátov. Stanovuje sa v ňom najmä to, že pri výbere reprezentatívnych monitorovacích staníc, frekvencie monitorovania a harmonogramu majú členské štáty v prípade každej látky zohľadniť spôsoby jej používania a jej možný výskyt. Hoci minimálna frekvencia monitorovania je raz ročne, členské štáty by mali v prípade všetkých látok zvážiť zvýšenie frekvencie monitorovania aspoň na dvakrát ročne, aby sa zohľadnilo ich kolísavé používanie a aby sa zabezpečilo, že sa zozbierajú dostatočne kvalitné údaje a že mechanizmus zoznamu sledovaných látok tak bude môcť poskytnúť primerane účinnú podporu následným postupom hodnotenia rizika.
                  
               
                     (16)
                  
                  
                     V záujme lepšej porovnateľnosti by sa mali všetky látky monitorovať v celej vzorke vody.
                  
               
                     (17)
                  
                  
                     Z dôvodov právnej zrozumiteľnosti by sa príloha k vykonávaciemu rozhodnutiu (EÚ) 2020/1161 mala nahradiť v celom rozsahu. Vykonávacie rozhodnutie (EÚ) 2020/1161 by sa preto malo zrušiť.
                  
               
                     (18)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného článkom 21 ods. 1 smernice 2000/60/ES,
                  
               PRIJALA TOTO ROZHODNUTIE:
         
            Článok 1
            Zoznam sledovaných látok na monitorovanie v celej Únii uvedený v článku 8b smernice 2008/105/ES sa stanovuje v prílohe k tomuto rozhodnutiu.
         
         
            Článok 2
            Vykonávacie rozhodnutie (EÚ) 2020/1161 sa zrušuje.
         
         
            Článok 3
            Toto rozhodnutie je určené členským štátom.
         
         
            V Bruseli 22. júla 2022
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 348, 24.12.2008, s. 84.
         
            (2)  Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).
         
            (3)  Vykonávacie rozhodnutie Komisie (EÚ) 2015/495 z 20. marca 2015, ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES (Ú. v. EÚ L 78, 24.3.2015, s. 40).
         
            (4)  Vykonávacie rozhodnutie Komisie (EÚ) 2018/840 z 5. júna 2018, ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES a zrušuje vykonávacie rozhodnutie Komisie (EÚ) 2015/495 (Ú. v. EÚ L 141, 7.6.2018, s. 9).
         
            (5)  Vykonávacie rozhodnutie Komisie (EÚ) 2020/1161 zo 4. augusta 2020, ktorým sa zavádza zoznam sledovaných látok na monitorovanie v oblasti vodnej politiky v celej Únii podľa smernice Európskeho parlamentu a Rady 2008/105/ES (Ú. v. EÚ L 257, 6.8.2020, s. 32).
         
            (6)  Oznámenie Komisie Európskemu parlamentu, Rade a Európskemu hospodárskemu a sociálnemu výboru – Strategický prístup Európskej únie k liekom v životnom prostredí [COM(2019) 128 final].
         
            (7)  Oznámenie Komisie Rade a Európskemu parlamentu – Európsky akčný plán „jedno zdravie“ proti antimikrobiálnej rezistencii (AMR) [COM(2017) 339 final].
      
      
         
            PRÍLOHA
            Zoznam sledovaných látok na monitorovanie v celej Únii stanovený v článku 8b smernice 2008/105/ES
            
                        Názov látky/skupiny látok
                     
                     
                        Číslo CAS (1)
                        
                     
                     
                        Číslo EÚ (2)
                        
                     
                     
                        Indikatívna analytická metóda (3)
                           ,
                            (4)
                        
                     
                     
                        Maximálny prípustný detekčný alebo kvantifikačný limit metódy (ng/l)
                     
                  
                        sulfametoxazol (5)
                        
                     
                     
                        723-46-6
                     
                     
                        211-963-3
                     
                     
                        SPE-LC-MS-MS
                     
                     
                        100  (11)
                        
                     
                  
                        trimetoprím (5)
                        
                     
                     
                        738-70-5
                     
                     
                        212-006-2
                     
                     
                        SPE-LC-MS-MS
                     
                     
                        100  (11)
                        
                     
                  
                        venlafaxín a
                        O-desmetylvenlafaxín (6)
                        
                     
                     
                        93413-69-5
                        93413-62-8
                     
                     
                        618-944-2
                        700-516-2
                     
                     
                        SPE-LC-MS-MS
                     
                     
                        6  (11)
                        
                     
                  
                        
                           Azolové zlúčeniny
                            (7)
                        
                     
                     
                         
                     
                     
                         
                     
                     
                        SPE-LC-MS-MS
                     
                     
                         
                     
                  
                        klotrimazol
                     
                     
                        23593-75-1
                     
                     
                        245-764-8
                     
                     
                         
                     
                     
                        20  (11)
                        
                     
                  
                        flukonazol
                     
                     
                        86386-73-4
                     
                     
                        627-806-0
                     
                     
                         
                     
                     
                        250  (11)
                        
                     
                  
                        imazalil
                     
                     
                        35554-44-0
                     
                     
                        252-615-0
                     
                     
                         
                     
                     
                        800  (11)
                        
                     
                  
                        ipkonazol
                     
                     
                        125225-28-7
                     
                     
                        603-038-1
                     
                     
                         
                     
                     
                        44  (11)
                        
                     
                  
                        metkonazol
                     
                     
                        125116-23-6
                     
                     
                        603-031-3
                     
                     
                         
                     
                     
                        29  (11)
                        
                     
                  
                        mikonazol
                     
                     
                        22916-47-8
                     
                     
                        245-324-5
                     
                     
                         
                     
                     
                        200  (11)
                        
                     
                  
                        penkonazol
                     
                     
                        66246-88-6
                     
                     
                        266-275-6
                     
                     
                         
                     
                     
                        1 700  (11)
                        
                     
                  
                        prochloraz
                     
                     
                        67747-09-5
                     
                     
                        266-994-5
                     
                     
                         
                     
                     
                        161  (11)
                        
                     
                  
                        tebukonazol
                     
                     
                        107534-96-3
                     
                     
                        403-640-2
                     
                     
                         
                     
                     
                        240  (11)
                        
                     
                  
                        tetrakonazol
                     
                     
                        112281-77-3
                     
                     
                        407-760-6
                     
                     
                         
                     
                     
                        1 900  (11)
                        
                     
                  
                        dimoxystrobín
                        
                           azoxystrobín
                            (8)
                        
                     
                     
                        149961-52-4
                        
                           131860-33-8
                        
                     
                     
                        604-712-8
                        
                           603-524-3
                        
                     
                     
                        SPE-LC-MS-MS
                     
                     
                        32  (11)
                        
                        
                           200 
                            (12)
                        
                     
                  
                        famoxadón
                     
                     
                        131807-57-3
                     
                     
                        603-520-1
                     
                     
                        SPE-LC-MS-MS
                     
                     
                        8,5  (11)
                        
                     
                  
                        diflufenikán
                     
                     
                        83164-33-4
                     
                     
                        617-446-2
                     
                     
                        SPE-LC-MS-MS
                     
                     
                        10  (12)
                        
                     
                  
                        fipronil
                     
                     
                        120068-37-3
                     
                     
                        424-610-5
                     
                     
                        SPE-HPLC-MS-MS
                     
                     
                        0,77  (12)
                        
                     
                  
                        klindamycín
                     
                     
                        18323-44-9
                     
                     
                        242-209-1
                     
                     
                        SPE-LC-MS-MS
                     
                     
                        44  (12)
                        
                     
                  
                        ofloxacín
                     
                     
                        82419-36-1
                     
                     
                        680-263-1
                     
                     
                        SPE-UPLC-MS-MS
                     
                     
                        26  (12)
                        
                     
                  
                        metformín a
                        guanylurea (9)
                        
                     
                     
                        657-24-9
                        141-83-3
                     
                     
                        211-517-8
                        205-504-6
                     
                     
                        SPE-LC-MS-MS
                     
                     
                        156 000  (12)
                        
                        100 000  (12)
                        
                     
                  
                        
                           Opaľovacie prípravky
                            (10)
                        
                     
                     
                         
                     
                     
                         
                     
                     
                         
                     
                     
                         
                     
                  
                        butyl-metoxydibenzoyl-metán
                     
                     
                        70356-09-1
                     
                     
                        274-581-6
                     
                     
                        SPE-LC-MS-MS/ESI
                     
                     
                        3 000  (12)
                        
                     
                  
                        oktokrilén
                     
                     
                        6197-30-4
                     
                     
                        228-250-8
                     
                     
                         
                     
                     
                        266  (12)
                        
                     
                  
                        oxybenzón
                     
                     
                        131-57-7
                     
                     
                        205-031-5
                     
                     
                         
                     
                     
                        670  (12)
                        
                     
                  
               (1)  Služba CAS (Chemical Abstracts Service).
            
               (2)  Číslo Európskej únie – nie je k dispozícii pre všetky látky.
            
               (3)  Na zabezpečenie porovnateľnosti výsledkov z rôznych členských štátov sa všetky látky monitorujú v celej vzorke vody.
            (4)
              
            
                         
                     
                     
                        Metódy extrakcie:
                        
                                     
                                 
                                 
                                    SPE – extrakcia tuhou fázou
                                 
                              
                  
                         
                     
                     
                        Analytické metódy:
                        
                                     
                                 
                                 
                                    HPLC-MS-MS – vysokoúčinná kvapalinová chromatografia s tandemovou hmotnostnou spektrometriou s trojitým kvadrupólom
                                 
                              
                                     
                                 
                                 
                                    LC-MS-MS – kvapalinová chromatografia s tandemovou hmotnostnou spektrometriou s trojitým kvadrupólom
                                 
                              
                                     
                                 
                                 
                                    LC-MS-MS/ESI – kvapalinová chromatografia s tandemovou hmotnostnou spektrometriou s trojitým kvadrupólom a ionizáciou elektrosprejom v pozitívnom móde
                                 
                              
                                     
                                 
                                 
                                    UPLC-MS-MS – ultraúčinná kvapalinová chromatografia s tandemovou hmotnostnou spektrometriou s trojitým kvadrupólom
                                 
                              
                  
               (5)  Sulfametoxazol a trimetoprím, hoci nie sú zoskupené, sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (6)  Venlafaxín a O-desmetylvenlafaxín sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (7)  Azolové zlúčeniny sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (8)  dimoxystrobín a azoxystrobín sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (9)  Metformín a guanylurea sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (10)  Opaľovacie prípravky sa analyzujú spoločne v rovnakých vzorkách, ale ich koncentrácie sa uvádzajú samostatne.
            
               (11)  Maximálny prípustný detekčný limit
            
               (12)  Maximálny prípustný kvantifikačný limit